《送杨郎中催马草还京》
明代·李昌祺

大梁据中土，自昔风气旺。北邙殊蜿蜒，太室极雄壮。

黄河贯其间，浩浩恣奔放。四野开平衍，桑柘绿相乡。

丁男事耕耨，姑妇治丝纩。菽麦盈仓庾，醑醴溢盆盎。

近岁颇凶屯，旱暵觖农望。念兹饥馁馀，十室九鳏旷。

长贫负租税，远役困夫匠。督刍实赖公，区画咸适当。

深体尧舜心，推仁悯凋丧。叱咤尚弗忍，矧肯施鞭杖。

愧余谫劣才，旬宣乏善状。竭力奉宽条，庶减疲癃恙。

赠别陈民艰，冀君彻卿相。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。